2 keu bansa Israel. Meunyoe sidroe ureuëng inong jipeulahé aneuëk agam, tujoh uroe ureuëng inong nyan lam keuadaan kuto, saban lagée yoh watée ureuëng nyan teuka he.
3 Bak uroe nyang keulapan aneuëk nyang lahé nyan harôh teupeusunat.
4 Óh ka lheueh lhée ploh lhée uroe treuk inong nyan mantong lam keuadaan kuto sabab jiteubiet darah. Ureuëng nyan hana jeuet jimat barang-barang nyang teupeuguna keu iébadat dan hana jeuet jitamong lam Khimah TUHAN sampoe trok bak watée inong nyan suci teuma.
5 Meunyoe ureuëng inong jipeulahé aneuëk inong, peuet blah uroe ureuëng inong nyan lam keuadaan kuto, saban lagée yoh watée ureuëng nyan teuka he. Óh lheueh nyan nam ploh nam uroe treuk ureuëng nyan mantong lam kuto sabab jiteubiet darah.
6 Óh ka lheueh seuleusoe masa peusuci, bah kheueh sabab ka lheueh jipeulahé aneuëk agam meunan cit ngon aneuëk inong, ureuëng inong nyan harôh jiba peuseumahan ubak imeum dikeue pintoe Khimah TUHAN. Keureubeuen nyan na kheueh saboh aneuëk bubiri nyang meu umu sithon keu keureubeuen nyang teutot, dan saboh cicém mirah pati nyang muda atawa cicém leuek nyang muda keu keureubeuen peu amphon desya.
7 Imeum harôh geujok keureubeuen jih nyan ubak TUHAN dan geupeuna upacara keu teusampôh najih ureuëng inong nyan, sampoe ureuëng inong nyan ka jeuet keu gleh. Lagée nyan kheueh nyang harôh jipeubuet lé sidroe ureuëng inong meunyoe jihnyan jipeulahé aneuëk.
8 Meunyoe ureuëng inong nyan hana hase jipeuna saboh aneuëk bubiri, ureuëng nyan harôh jiba dua aneuëk cicém mirah pati muda atawa cicém leuek muda: saboh keu keureubeuen nyang teutot saboh treuk keu keureubeuen peu amphon desya. Imeum harôh geupeubuet upacara keu teusampôh najih bak ureuëng inong nyan, deungon lagée nyan ureuëng nyan ka jeuet keu gleh lom teuma.
